**Ravda** (bulgarsk: Равда) er et mindre tettsted i Bulgaria, tilhørende Nesebăr kommune i Burgas oblast.

Stedet ligger på svartehavskysten, rett syd for kommunehovedstaden Nesebăr, og med tilnærmet sammenhengende tettbebyggelse.

Ravda hadde per 31.12.2016 et innbyggertall beregnet til 2 722 personer.

Historie
--------

Den lokale administrasjonen i Ravda.  Foto: Izvora 
Minneplakett for innvandringen fra Makedonia.  Foto: Izvora 
Som dagens tettsted vokste landsbyen Ravda frem fra 1924, da bulgarere drevet på flukt fra Makedonia i dagens Hellas i etterkant av Balkankrigene, slo seg ned her. Tilflyttingen til området kan ses i historisk sammenheng med den senere Mollov-Kafandaris-avtalen i 1927 og den større befolkningsutvekslingen som skjedde mellom svartehavsgrekere fra den bulgarske kysten og etniske bulgarere fra de greske delene av Makedonia ved Egeerhavet.

Utviklingen av Ravda som et feriested startet med statlig initierte prosjekter på 1960-tallet, og Ravda er i dag et vesentlig og voksende turiststed med hoteller, nye leilighetskomplekser, badestrender og tilknyttet næringsliv.

Ravda har med en attraktiv kystbeliggenhet en positiv befolkningsutvikling, i motsetning til mange bulgarske landsbyer og småsteder i innlandet. Ved folketellingen i 1934 hadde Ravda 641 innbyggere, mens siste beregning per 2016 på 2 722 innbyggere etter flere år med relativt stabil vekst, er det høyeste innbyggertallet registrert på stedet.

Kirken som ligger i sentrum av Ravda (kalt «Св. Иоан Предтеча», etter Johannes Døperen) ble bygget i 1884 og hører inn under Sliven eparki.

Samferdsel
----------

Ravda ligger med direkte avkjøring til riksveien I-9, som er hovedveien mellom Burgas og Varna og videre langs kysten.

Av betydning for internasjonal turisttrafikk ligger Ravda om lag 20 km nord for Burgas internasjonale lufthavn ved Burgas.

Idrett
------

Innen fotball har Ravda hatt laget FK Ravda 1954 som har deltatt på lavere nivå i det bulgarske seriesystemet.

Referanser
----------

1. ↑  .
2. ↑  .
3. 1 2  Innbyggerstatistikk: Справка за населението на с. Равда, общ. Несебър, обл. Бургас – НАЦИОНАЛЕН СТАТИСТИЧЕСКИ ИНСТИТУТ (bulgarsk) (side besøkt 28. februar 2018)
4. ↑  Ivan Bobev: *Македонска голгота – Спомени и изповеди от Ениджевардарско* (Sofia, 2009), side 487.
5. ↑  Vermeulen, Baldwin-Edwards, van Boeschoten (Red.): «Migration in the Southern Balkans: From Ottoman Territory to Globalized Nation States», side 52. (Springer, 2015) ISBN 978-3-319-13718-6
6. ↑  «Ravda» hos *newestatebg.com* (side besøkt 28. februar 2018) (engelsk)
7. ↑  С П И С Ъ К - на православните храмове в Сливенска епархия по духовни околии: «БУРГАСКА ДУХОВБА ОКОЛИЯ».  
Oversikt over kirker i Sliven eparki hos *mitropolia.sliven.net* (side besøkt 28. februar 2018) (bulgarsk)
8. ↑  «Saint John the Baptist Orthodox Church, Ravda» hos *orthodox-world.org* (side besøkt 28. februar 2018) (engelsk)
9. ↑  «Равда (Равда)» hos *bgclubs.eu* (side besøkt 28. februar 2018) (bulgarsk)

Eksterne lenker
---------------

* (en) Ravda – kategori av bilder, video eller lyd på Commons Rediger på Wikidata
* ravdainfo.eu Arkivert 13. november 2018 hos Wayback Machine.

|  |  |
| --- | --- |
| Oppslagsverk/autoritetsdata | GeoNames **·** GeoNames
 |